Har tatt avgjørelsen om å gi seg med fotballen - igjen.

John Arne Riise (36) legger opp som fotballspiller. Det bekrefter han selv i en pressemelding fra arbeidsgiveren Bettsson onsdag morgen.

Dermed er en lang og suksessfull fotballkarriere over. Riise spilte sist aktivt på klubbnivå høsten 2016, for det indiske laget Chennaiyin.

- Det føles uendelig godt å ha tatt en avgjørelse og jeg er takknemlig for at jeg kan velge selv når jeg vil slutte. Mange må gi seg som idrettsinvalid og jeg håper at alt er intakt når jeg starter mitt neste kapittel som sivilist, svarer rekordlandslagsmannen med 110 kamper med flagget på brystet, sier Riise om avgjørelsen.

- Fortsatt god nok



Riise innrømmer at han en lengre periode har tenkt på å gi seg med fotballen.

- I mitt hode så mener jeg enda at jeg er god nok til å spille på et høyt nivå, men det er bare slik jeg er laget. Er vel også normalt at man ikke liker å innrømme at det er over. Men jeg har følt det på kroppen en stund. Jeg har ikke den viljen eller det ønsket om å legge ned arbeidet som skal til for å spille på det høyeste nivået som jeg vil. Jeg vil ikke spille bare for å spille. Jeg har et vinnerhode og da skal jeg vite med meg selv at jeg kan gjøre jobben, der er jeg ikke nå, mentalt, svarer en ærlig Riise.

Riise er den herrespilleren i Norge med flest landskamper, 110, og han har også vunnet Champions League med Liverpool, og spilt for klubber som Monaco, Fulham, Roma og moderklubben Aalesund.

- Ble brukt feil



2016-sesongen var Riises eneste på toppnivå i Norge, da han returnerte hjem til Aalesund, men veteranen fikk det ikke helt til å stemme på banen og etter mye støy rundt ham, valgte han å gi seg hos tangotrøyene.

Riise sier han ikke var godt nok forberedt på det som ventet i norsk fotball.

- Jeg skulle vært mer forberedt. Skulle hatt en lang oppkjøring med masse trening, blitt kjent med gutta og nivået. Slått meg til ro. Nå ble det mye stress, jeg hadde ikke trent på en stund mens de andre hadde hatt flere måneder med oppkjøring. Og mentalt var jeg ikke der jeg måtte være.

- Jeg vet med en normal oppkjøring som de andre så hadde jeg virkelig kost meg i Tippeligaen. Samtidig ble jeg brukt helt feil. Jeg spilte der jeg ble bedt om, men det er klart jeg skulle spilt midtstopper. Jeg spurte flere ganger, det samme gjorde bror, men de hadde andre ideer og tanker som ikke fungerte. Hadde jeg spilt midtstopper så kunne jeg brukt rutinen min, foten min, fysikken. Evnen til å lese spillet, svarer John Arne.

Etter oppholdet i Aalesund la Riise opp for første gang, men det gikk ikke lang tid før han var tilbake i manesjen. Nå skal det imidlertid definitivt være slutt for 36-åringen.

VANT CHAMPIONS LEAGUE: John Arne Riise og Liverpool. Foto: Filippo Monteforte (AFP)

- Skal nyte livet



Riise legger ikke skjul på at han vil savne fotballen.

- Snu heller spørsmålet med hva kommer jeg ikke til å savne? All alenetid jeg har hatt opp igjennom årene. Familietilstelninger jeg har gått glipp av, bursdager og bryllup jeg har takket nei til. Det høres banalt ut, men det er mange ting man tar for gitt som er viktig for en persons identitet og selvfølelse. Det skal bli godt å slå rot og nyte livet utenfor banen.

- På en måte er jeg nå lettet over at jeg har tatt dette valget. Dette fordi jeg har forberedt meg på det og vært klar. Det kommer ikke som et sjokk for meg. Jeg kommer til å savne 95 % av det som har med å være en fotballspiller. Lagfølelsen mest. Være en del av et lag, krige sammen, jobbe sammen mot et mål. Garderoben, reisen til alle kamper, opplevelsene ved å møte nye med- og motspillere. Og ikke for å glemme fansen! De er viktigst oppi alt dette. De jeg alltid har spilt for. De som har pushet meg. Heldigvis vil jeg enda ha mulighet til å gi noe tilbake til dem, selv om jeg ikke spiller, forteller Riise.

Mange år i Liverpool



Riise ble ligamester med franske Monaco allerede i 2000 og var med å vinne den franske supercupen i den påfølgende sesongen.

I 2001 gikk han til Liverpool for 4,6 millioner pund. For Premier League-klubben fikk nordmannen 348 kamper og var med å vinne både Champions League i 2005 og FA-cupen i 2006.

Han rangerer Champions League-triumfen i 2005 som et stort høydepunkt i karrieren.

- Vinne Champions League. Det finnes ikke større. Vinne FA-cupen. Vinne den franske ligaen. Landslagsrekorden. Spille profesjonelt, og landslagsfotball med bror. Slet med de tre siste, siden jeg har vært veldig heldig og opplevd mye! forteller Riise om sine største høydepunkter.

Til tross for mange oppturer i Merseyside-klubben, avslører Riise at det også var i Liverpool han opplevde sine største nedturer.

- Selvmålet mot Chelsea i Champions League-semifinalen. Tap i Champions League-finalen 2007 og at jeg ikke vant Premier League.

Han spilte senere 99 kamper for Roma, før han returnerte til engelsk fotball og londonklubben Fulham. Etter det spilte Riise for APOEL på Kypros, Delhi Dynamos i India, Aalesund hjemme i Norge og avsluttet så karrieren med en ny klubb i India, nemlig Chennaiyin.

Riise har tidligere annonsert at han har startet med trenerutdanningen.

36-åringen innrømmer at han har store planer som trener.

- Jeg vil trene et lag i Premier League og landslaget. Jeg sikter alltid mot stjernene, sier en ambisiøs fotballelsker, forteller Riise.

Følg Nettavisen Sport på Snapchat!